ไทยติด “โควิด” เพิ่ม 2 ราย กลับจากกาตาร์ ป่วยสะสม 3,171 คน ในปท.ยังเป็นศูนย์ ไร้เสียชีวิต
"พญ.พรรณประภา" ผู้ช่วยโฆษก ศบค. เผยไทยติด “โควิด” เพิ่ม 2 ราย กลับจากกาตาร์ ป่วยสะสม 3,171 คน ในปท.ยังเป็นศูนย์ ไร้เสียชีวิต
"พญ.พรรณประภา" ผู้ช่วยโฆษก ศบค. เผยไทยติด “โควิด” เพิ่ม 2 ราย กลับจากกาตาร์ ป่วยสะสม 3,171 คน ในปท.ยังเป็นศูนย์ ไร้เสียชีวิต
30 มิ.ย. 2563

แพทย์หญิงพรรณประภา ยงค์ตระกูล ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์แพร่ระบาดของโรคโควิด-19 ประจำวันที่ 30 มิ.ย.63 เมื่อเวลา 11.30 น. ที่สำนักปลัดกระทรวงสาธารณสุข
โดยระบุว่า พบผู้ติดเชื้อไวรัสโควิด-19 รายใหม่ อีก 2 ราย ทำให้จำนวนผู้ป่วยยืนยันสะสม เพิ่มขึ้นเป็น 3,171 ราย รักษาหายเพิ่ม 3 ราย รักษาหายแล้ว 3,056 ราย ยังรักษาอยู่ 57 ราย ไม่มีผู้เสียชีวิต ยอดผู้เสียชีวิตรวมยังคงที่ 58 ราย
สำหรับผู้ติดเชื้อรายใหม่ ทั้ง 2 ราย เป็นเพศชาย อายุ 27 และ 28 ปี อาชีพพนักงานนวด เดินทางกลับจากกาตาร์ถึงไทย เมื่อวันที่ 16 มิ.ย. และเข้าพักยังสถานที่เฝ้าระวังที่รัฐจัดให้ (State Quarantine) ใน จ.ชลบุรี ตรวจหาเชื้อครั้งแรก วันที่ 21 มิ.ย. ผลไม่พบเชื้อ ตรวจหาเชื้อครั้งที่ 2 วันที่ 27 มิ.ย. ผลพบเชื้อ โดยทั้งสองรายไม่มีอาการ